
VENDIM
Nr. 1008, datë 25.11.2020

PËR KRIJIMIN, ORGANIZIMIN DHE FUNKSIONIMIN E AGJENCISË SË HARTIMIT TË PROGRAMEVE TË VEÇANTA TË SHTETËSISË

Në mbështetje të nenit 100 të Kushtetutës, të nenit 10, të ligjit nr. 9000, datë 30.1.2003, “Për organizimin dhe funksionimin e Këshillit të Ministrave”; të nenit 6, të ligjit nr. 90/2012, “Për organizimin dhe funksionimin e administratës shtetërore”, dhe të nenit 9, të ligjit nr. 113/2020, “Për shtetësinë”, me propozimin e ministrit të Brendshëm, Këshilli i Ministrave

VENDOSI:

KREU I
DISPOZITA TË PËRGJITHSHME

1. Krijimin, organizimin dhe funksionimin e Agjencisë së Hartimit të Programeve të Veçanta të Shtetësisë (në vijim AHPVSH), si person juridik publik, buxhetor, në varësi të ministrit përgjegjës për çështjet e shtetësisë dhe azilit (në vijim ministri), me seli në Tiranë. 
2. AHPVSH-ja ka buxhetin e vet, burimet e financimit, të cilat janë: 
a) buxheti i shtetit;
b) të ardhura e krijuara nga tarifat dhe shërbimet e parashikuara në zbatim të programeve të veçanta sipas misionit të saj;
c) donacione dhe të ardhura të tjera të ligjshme.
3. AHPVSH-ja ka si mision përgatitjen e programeve të veçanta, përcaktimin e rregullave specifike të kontrollit të veçantë dhe të pastërtisë së figurës në standardet më të larta, si dhe monitorimin e zbatimit të tyre. 

KREU II
ORGANIZIMI DHE FUNKSIONIMI I AHPVSH-së

4. AHPVSH-ja e shtrin veprimtarinë e saj në të gjithë territorin e Republikës së Shqipërisë dhe organizohet në nivel qendror. 
5. AHPVSH-ja drejtohet nga drejtori i Përgjithshëm, i cili organizon e drejton të gjithë veprimtarinë e saj dhe përgjigjet para ministrit.
6. Struktura dhe organika e AHPVSH-së miratohet me urdhër të Kryeministrit, sipas përcaktimeve të legjislacionit në fuqi për organizimin dhe funksionimin e administratës shtetërore.
7. AHPVSH-ja kryen detyrat, si më poshtë vijon:
[bookmark: _Hlk56238276]a) përgatit kriteret teknike të programeve të veçanta me interes kombëtar apo me interes në fushën e arsimit, shkencës, artit, kulturës, ekonomisë e sportit për fitimin e shtetësisë shqiptare nga shtetas të huaj që investojnë në Shqipëri ose kontribuojnë në zhvillimin arsimor, shkencor, artistik-kulturor, ekonomik e sportiv të vendit dhe ia propozon për miratim autoritetit përkatës, sipas parashikimeve të legjislacionit në fuqi;
b) përgatit kriteret teknike për fitimin e shtetësisë, sipas programeve të veçanta të përcaktuara në shkronjën “a”, të kësaj pike, procedurat e aplikimit, rregullat e kryerjes së verifikimeve dhe kontrolleve të nevojshme dhe ia propozon për miratim autoritetit përkatës, sipas parashikimeve të legjislacionit në fuqi;
c) përgatit rregulla specifike të kontrollit të veçantë dhe të pastërtisë së figurës në standardet më të larta të kontrollit, ia propozon për miratim autoritetit përkatës, sipas parashikimeve të legjislacionit në fuqi, dhe ndjek e monitoron zbatimin e tyre;
d) 	harton, implementon dhe administron programet e veçanta. Në bazë të procedurave ligjore përkatëse, nënshkruan marrëveshje me entitete të specializuara për hartimin, implementimin, administrimin, promovimin ndërkombëtar të programeve, ndërmjetësimin e aplikimeve, verifikimin e pastërtisë së figurave, si dhe çdo shërbim tjetër në funksion të hartimit dhe implementimit të programeve, bazuar ne eksperiencat më të mira ndërkombëtare; 
dh) shqyrton aplikimet për përputhshmërinë e kritereve për fitimin e shtetësisë, realizon verifikimet e kontrollet në lidhje me pastërtinë e figurës dhe, në rast të plotësimit të kushteve të përcaktuara në programet e veçanta të miratuara sipas legjislacionit në fuqi, u përcjell autoriteteve kompetente propozimin për vendimmarrje;
e) bashkëpunon me institucionet përgjegjëse të fushës së arsimit, shkencës, artit, kulturës, ekonomisë e sportit për hartimin e programeve të veçanta me interes kombëtar;
ë) kryen çdo detyrë tjetër që nuk bie ndesh me kompetencat e institucioneve të tjera shtetërore në përmbushje të misionit të saj.
8. Drejtori i Përgjithshëm i AHPVSH-së emërohet, lirohet ose shkarkohet me urdhër të Kryeministrit, pas propozimit të ministrit përgjegjës për çështjet e shtetësisë dhe azilit. Drejtori i Përgjithshëm duhet të ketë të paktën 5 (pesë) vite eksperiencë pune në organet e administratës shtetërore.
9. Drejtori i Përgjithshëm ka kompetenca dhe kryen këto detyra:
a) drejton aktivitetin e AHPVSH-së sipas objektivave politikë të Këshillit të Ministrave, planeve strategjike dhe programeve të performancës;
b) miraton urdhra e udhëzime për funksionimin, zhvillimin, përmirësimin dhe rritjen e cilësisë së shërbimeve të AHPVSH-së dhe të aktivitetit në zbatim të legjislacionit për çështjet e shtetësisë;
c) i paraqet ministrit për miratim kriteret e veçanta që duhet të plotësohen nga personeli i AHPVSH-së, rregullat për testimin e aftësive profesionale, si dhe planet për trajnimin e burimeve njerëzore;
ç) emëron e liron personelin e AHPVSH-së; 
d) i paraqet ministrit përgjegjës për çështjet e shtetësisë dhe azilit raportin vjetor për veprimtarinë e institucionit, si dhe raporte periodike;
dh) i propozon ministrit përgjegjës për çështjet e shtetësisë dhe azilit miratimin e tarifave të shërbimit, si dhe ndërmarrjen e nismës për rishikimin apo ndryshimin e tarifave të shërbimeve të ofruara nga AHPVSH-ja, me qëllim mbulimin e kostove të shërbimit dhe menaxhimin me eficiencë të të ardhurave;
e) përfaqëson ligjërisht AHPVSH-në në marrëdhënie me të tretët;
ë) propozon rregulloret që miratohen nga ministri përgjegjës për çështjet e shtetësisë dhe azilit;
f) i paraqet ministrit përgjegjës për çështjet e shtetësisë dhe azilit projektaktet që propozohen për shqyrtim në Këshillin e Ministrave me karakter individual dhe normativ;
g) detyra të tjera të parashikuara në ligje apo në akte nënligjore.
10. Rregullorja që përcakton metodat e brendshme të punës dhe sjelljen e personelit të AHPVSH-së miratohet nga ministri përgjegjës për çështjet e shtetësisë dhe azilit, me propozimin e drejtorit të Përgjithshëm.
11. Marrëdhëniet e punës së drejtorit të Përgjithshëm, të nëpunësve dhe të punonjësve të AHPVSH-së rregullohen në bazë të dispozitave të Kodit të Punës.
12. AHPVSH-ja ka stemën, logon dhe vulën e saj zyrtare. Stema e AHPVSH-së është në përputhje me përcaktimet e vendimit përkatës të Këshillit të Ministrave për mënyrën e përdorimit të stemës së Republikës së Shqipërisë. 
13. Vula e AHPVSH-së ka formën dhe elementet e përcaktuara në vendimin e Këshillit të Ministrave për rregullat e prodhimit, administrimit, kontrollit dhe ruajtjes së vulave zyrtare. Vula prodhohet, administrohet e ruhet në përputhje me legjislacionin në fuqi. 

KREU III
DISPOZITA TË FUNDIT

[bookmark: _GoBack]14. Ngarkohet Ministria e Brendshme për zbatimin e këtij vendimi.
Ky vendim hyn në fuqi pas botimit në Fletoren Zyrtare.

